འཛིན་གྲྭར་ཤིང་ཏོག་ཨ་མྲ་ལྟར་ཕྱི་ནང་གཉིས་ཀ་སྨིན་པའི་སྤྱོད་ཡོན་གཉིས་ལྡན་གྱི་སློབ་མ་ཡོད་ལ་ཕྱི་སྨིན་ལ་ནང་མ་སྨིན་པའམ་ཡང་ན་ནང་སྨིན་ལ་ཕྱི་མ་སྨིན་པའི་སྤྱོད་ཡོན་གཉིས་ལས་ཡ་གཅིག་ལས་མ་སྨིན་པའི་སློབ་མ་མི་ཉུང་བ་ཞིག་ཡོད།ད་དུང་ཕྱི་ནང་གཉིས་ཀ་མ་སྨིན་པའི་སྤྱོད་ཡོན་གཉིས་ཀར་ལྟ་སོ་མེད་པའི་སློབ་མའང་རེ་གཉིས་ཡོད།དེས་ན་དང་ཐོག་འཛིན་བདག་གིས་རང་དཔེ་གཞན་སྟོན་བྱ་རྒྱུ་ནི་གལ་ཤིན་ཏུ་ཆེ་བ་ཞིག་ཡིན་ཏེ།དགེ་རྒན་གྱི་མི་ཚེའི་ལྟ་བ་དང་རིན་ཐང་གི་ལྟ་བ།དེ་བཞིན་འཚོ་བར་འཛིན་པའི་དགའ་སྐྱོ་ཆགས་སྡང་སོགས་ཚང་མས་སློབ་ཕྲུག་ལ་ཤུགས་རྐྱེན་ངེས་ཅན་ཞིག་ཐེབས་ཀྱི་ཡོད་པས་རྣམ་ཀུན་འཛིན་བདག་རང་ངོས་ནས་འཛིན་གྲྭའི་སློབ་མར་སློབ་གསོ་གཏོང་བའམ་སློབ་ཁྲིད་བྱེད་པ་སོགས་མདོར་ན་རྣམ་ཀུན་གྱི་ལས་ཀ་དང་འཚོ་བ།དེ་བཞིན་གྱོན་གོས་སོགས་གང་སྤྱིའི་ཐད་ལག་ལེན་དངོས་ཀྱིས་སློབ་མར་མིག་དཔེ་བཟང་བོ་ཞིག་སྟོན་པ་ནི་གལ་ཤིན་ཏུ་ཆེ།ལྷག་པར་དུ་གྲགས་ཅན་གྱི་མི་སྣས་བརྩམས་གནང་བའི་ལེགས་བཤད་དུམ་བུ་རེ་གཉིས་སམ་ཡང་ན་ཀུན་སྤྱོད་སློབ་གསོ་དང་ཐད་ཀར་འབྲེལ་བ་ཡོད་པའི་གཏམ་དཔེ་འགའ་རེ་སྐྱོར་དུ་འཇུག་པ་སོགས་ཀྱི་ཐབས་ལམ་སྤྱད་དེ་སྤྱོད་ཡོན་གཉིས་ལྡན་གྱི་སློབ་མ་བཟང་བོ་ཞིག་གསོ་སྐྱོང་བྱེད་པ་ནི་འཛིན་བདག་གི་འགན་འཁྲི་འདོར་དུ་མེད་པ་ཞིག་རེད།